## Uredba o unutarnjem ustrojstvu Ministarstva zaštite okoliša i prostornog uređenja

### NN 27/2000 (8.3.2000.), Uredba o unutarnjem ustrojstvu Ministarstva zaštite okoliša i prostornog uređenja

# VLADA REPUBLIKE HRVATSKE

**542**

Na temelju članka 60. stavaka 1. i 2. Zakona o sustavu
državne uprave (»Narodne novine«, br. 75/93, 48/99
i 15/2000), Vlada Republike Hrvatske je na sjednici održanoj
2. ožujka 2000. godine, donijela

## UREDBU

### O UNUTARNJEM USTROJSTVU MINISTARSTVA ZAŠTITE OKOLIŠA I PROSTORNOG UREÐENJA

Članak 1.

Ovom se Uredbom određuje unutarnje ustrojstvo Ministarstva
zaštite okoliša i prostornog uređenja, nazivi i
ustrojstvo upravnih organizacija u sastavu Ministarstva i unutarnjih
ustrojstvenih jedinica, poslovi i zadaci koji se u njima obavljaju,
način upravljanja, te okvirni broj službenika i namještenika
Ministarstva.

I. UNUTARNJE USTROJSTVO

Članak 2.

Za obavljanje poslova iz djelokruga Ministarstva ustrojavaju se
sljedeće ustrojstvene jedinice i upravne organizacije u
sastavu Ministarstva:

 1. Kabinet ministra

 2. Tajništvo Ministarstva

 3. Uprava za upravno-pravne poslove

 4. Uprava za opću politiku zaštite okoliša

 5. Uprava za zaštitu okoliša

 6. Uprava za zaštitu prirode

 7. Uprava za inspekcijske poslove

 8. Uprava za prostorno uređenje

 9. Uprava za graditeljstvo

10. Zavod za prostorno planiranje.

II. DJELOKRUG I USTROJSTVO UPRAVNIH
ORGANIZACIJA U SASTAVU MINISTARSTVA
I UNUTARNJIH USTROJSTVENIH JEDINICA

1. KABINET MINISTRA

Članak 3.

U Kabinetu ministra obavljaju se protokolarni i drugi poslovi
za ministra i njegova zamjenika, poslovi vezani uz ostvarivanje
plana i programa aktivnosti ministra i njegova zamjenika, koordiniraju
plan i program pojedinih uprava i Zavoda za prostorno planiranje,
prati njihova realizacija, obavljaju poslovi u svezi s praćenjem
rada Vlade i Hrvatskoga državnog sabora i njihovih tijela,
obavljaju koordinativni poslovi u svezi poslova međunarodne
suradnje, te sudjelovanja u međunarodnim projektima od interesa
za Republiku Hrvatsku, poslovi u svezi s informiranjem javnosti
i odnosima sa sredstvima javnog priopćavanja, osiguranja
pravodobnog upućivanja Vladi i Hrvatskom državnom saboru
te njihovim tijelima materijala i drugih dokumenata iz djelokruga
Ministarstva, obavljaju se poslovi u svezi s organizacijom prijevoza
ministra i zamjenika te obavljaju drugi stručni i administrativni
poslovi.

2. TAJNIŠTVO MINISTARSTVA

Članak 4.

U Tajništvu Ministarstva obavljaju se poslovi usklađivanja
rada upravnih organizacija u sastavu Ministarstva i unutarnjih
ustrojstvenih jedinica, daju upute za rad u svezi s ostvarivanjem
plana rada, koordiniraju poslovi na izradi i ostvarivanju plana
rada i temeljem nacrta planova rada predlažu planovi stručnog
usavršavanja i osposobljavanja državnih službenika,
poduzimaju mjere za osiguranje učinkovitosti u radu, sastavljaju
izvješća ministru o ostvarivanju plana rada i drugih
pitanja u svezi s radom i ustrojstvom Ministarstva.

U Tajništvu se također obavljaju kadrovski, opći,
tehnički i pomoćni poslovi, nadzire rad državnih
službenika i namještenika, skrbi o urednom i pravilnom
korištenju imovine i sredstava za rad, kao i opremanju prostora
Ministarstva, o voznom parku i korištenju vozila, o načinu
održavanja sredstava i opreme, organizira prijevoz dužnosnika
i službenika Ministarstva, obavljaju poslovi prijepisa i
umnožavanja, pisarnice-pismohrane, ekonomata, telefoniste,
domara, održavanje prostora, opreme i čistoće,
te poslovi informatizacije Ministarstva.

U Tajništvu se obavljaju i poslovi u svezi s:

- izradom prijedloga financijskog plana u skladu s naputcima ministra,
te praćenje ostvarivanja donesenog financijskog plana

- pribavljanjem izvješća i nadzorom nad namjenskim
trošenjem sredstava

- vođenjem knjigovodstvene evidencije i analitike

- obavljanjem računovodstvenih poslova Ministarstva

- obavljanjem drugih poslova što odredi ministar.

U Tajništvu se ustrojavaju:

2.1. Odjel za kadrovske poslove

2.2. Odjel za financijsko-planske i računovodstvene poslove

2.3. Odjel za informatizaciju

2.4. Odjel za opće, tehničke i pomoćne poslove.

***2.1. Odjel za kadrovske poslove***

Odjel za kadrovske poslove prati i provodi mjere kadrovske politike
Ministarstva, obavlja administrativne poslove oko izbora kandidata
za prijam u radni odnos i raspored službenika i namještenika,
sudjeluje u izradi, donošenju i realizaciji programa stručnog
usavršavanja, prati statusna prava dužnosnika, državnih
službenika i namještenika, njihov rad i promicanje u
službi te obavlja i druge poslove koje odredi tajnik neposredno.

***2.2. Odjel za financijsko-planske i računovodstvene
poslove***

Odjel za financijsko-planske i računovodstvene poslove
obavlja stručne poslove u svezi s:

- izradom prijedloga financijskog plana u skladu s naputcima ministra,
te praćenjem ostvarivanja donesenog financijskog plana,

- pribavljanjem izvješća i nadzorom nad namjenskim
trošenjem sredstava,

- vođenjem knjigovodstvene evidencije i analitike

- objavljanjem računovodstvenih poslova Ministarstva

- obavljanjem drugih poslova što ih odredi tajnik Ministarstva.

Za obavljanje poslova iz stavka 1. ovoga članka ustrojavaju
se sljedeće ustrojstvene jedinice:

2.2.1. Odsjek za financijsko-planske poslove

2.2.2. Odsjek za knjigovodstveno-računovodstvene poslove.

*2.2.1. Odsjek za financijsko-planske poslove*

Odsjek za financijsko planske poslove obavlja stručne poslove
koji se odnose na izradu financijskih planova, brine o zakonitom,
racionalnom i svrsishodnom korištenju sredstava osiguranih
u Državnom proračunu Republike Hrvatske, predlaže
mjere za otklanjanje uočenih nepravilnosti u poslovanju,
obrađuje zahtjeve za osiguranje proračunskih sredstava,
vodi potrebnu evidenciju i dokumentaciju za praćenje i analiziranje
korištenja osiguranih sredstava.

*2.2.2. Odsjek za knjigovodstveno-računovodstvene
poslove*

Odsjek za knjigovodstveno-računovodstvene poslove obavlja
stručne poslove koji se odnose na izradu tromjesečnih,
polugodišnjih i godišnjih financijskih izvješća,
stručne podloge iz područja računovodstva
za potrebe Ministarstva, prikupljanje dokumentacije svih roba
i usluga i obavljanje plaćanja dospjelih obveza, provedbu,
kontiranje i izrađivanje kontnog plana, poslove knjiženja,
gotovinskih uplata i isplata, obračun plaća i naknada
službenika i namještenika i vođenje potrebnih evidencija,
organizira godišnji popis dugotrajne i kratkotrajne imovine
i vodi knjigu osnovnih sredstava i sitnog inventara.

***2.3. Odjel za informatizaciju***

Odjel za informatizaciju obavlja stručne i tehničke
poslove nabave i održavanja računalne i programske
opreme, analizira potrebe i zahtjeve glede informatičkih
poslova iz područja poslovanja Ministarstva, radi na unapređenju
i implementaciji informatičke tehnologije, formiranju integralnog
informacijskog sustava Ministarstva, daje podršku korisnicima
sustava, održava korisničke seminare, izrađuje
izvješća i priprema mišljenja na dostavljene materijale
iz svog djelokruga te obavlja i druge poslove koje mu stavi u
nadležnost tajnik Ministarstva.

Za obavljanje poslova iz stavka 1. ovoga članka ustrojavaju
se sljedeće ustrojstvene jedinice:

2.3.1. Odsjek za održavanje, instalaciju i podršku korisnicima

2.3.2. Odsjek za razvoj i unapređenje informacijskih sustava.

*2.3.1. Odsjek za održavanje, instalaciju i podršku
korisnicima*

Odsjek za održavanje, instalaciju i podršku korisnicima
obavlja stručne i tehničke poslove u svezi procjene
adekvatnosti informatičke opreme te daje prijedloge za
izmjene konfiguracija i eventualne nadopune, održava i administrira
korisnička i server računala, održava i administrira
mrežu, provodi radnje glede sigurnosti i zaštite informacijskog
sustava, brine o ispravnosti informatičke opreme, pruža
stalnu pomoć korisnicima u području svoje nadležnosti,
po potrebi održava korisničke seminare te intervenira
u hitnim slučajevima.

*2.3.2. Odsjek za razvoj i unapređenje informacijskih
sustava*

Odsjek za razvoj i unapređenje informacijskih sustava obavlja
stručne i tehničke poslove analize i praćenja
rada implementiranih projekata te pruža podršku korisnicima
u svezi istih, analizira potrebe i zahtjeve drugih ustrojstvenih
jedinica Ministarstva iz domene informatizacije radnih procesa,
koordinira i sudjeluje u kontaktima s drugim ministarstvima i
institucijama bliskih djelatnosti, planira strategiju razvoja
informacijskog sustava u skladu s tendencijama i potrebama povezivanja
informacijskih sustava svih institucija državne uprave u
jedinstvenu cjelinu te održava korisničke seminare.

***2.4. Odjel za opće, tehničke i pomoćne
poslove***

Odjel za opće, tehničke i pomoćne poslove obavlja
stručne i tehničke poslove koji se odnose na pisarnicu,
prijepis, pismohranu i opremanje prostorija Ministarstva, korištenje
prometnih sredstava za potrebe Ministarstva te obavlja i druge
poslove koje odredi tajnik neposredno.

U Odjelu za opće, tehničke i pomoćne poslove
ustrojavaju se:

*2.4.1. Odsjek za opće poslove*

Odsjek za opće poslove obavlja stručne i druge poslove
koji se odnose na prijepis, pisarnicu, pismohranu te obavlja i
druge poslove koje odredi načelnik Odjela.

U Odsjeku za opće poslove ustrojavaju se:

2.4.1.1. Pododsjek pisarnica

2.4.1.2. Pododsjek prijepis.

*2.4.2. Odsjek za tehničke i pomoćne poslove*

Odsjek za tehničke i pomoćne poslove obavlja stručne
i druge poslove koji se odnose na opremanje prostorija, ekonomat,
skrb o urednom i pravilnom korištenju imovine i sredstava
rada, vozni park i korištenje vozila, vratara i održavanje
prostora, opreme i čistoće.

U Odsjeku za tehničke i pomoćne poslove ustrojavaju
se:

2.4.2.1. Pododsjek za tehničke poslove

2.4.2.2. Pododsjek za pomoćne poslove.

3. UPRAVA ZA UPRAVNO-PRAVNE POSLOVE

Članak 5.

Uprava za upravno-pravne poslove obavlja upravne i pravne poslove
iz djelokruga Ministarstva a poglavito koji nisu temeljem zakona,
drugog propisa ili ovom uredbom stavljeni u djelokrug drugih ustrojstvenih
jedinica Ministarstva, a koji se odnose na: normativnu djelatnost
u svezi s izradom i primjenom zakona i drugih propisa iz djelokruga
rada Ministarstva, praćenje primjene i osiguravanje izvršavanja
zakona i drugih propisa, vođenje upravnih postupaka, obavljanje
upravnog nadzora, izradu naputaka, stručnih mišljenja
i objašnjenja, davanje primjedbi i mišljenja na prijedloge
zakona, drugih propisa i međunarodnih ugovora; izrađuje
akte iz svog djelokruga, te obavlja druge poslove koji su joj
stavljeni u nadležnost.

U Upravi za upravno-pravne poslove ustrojavaju se:

3.1. Odjel za normativne poslove

3.2. Odjel za postupak u drugom stupnju.

***3.1. Odjel za normativne poslove***

Odjel za normativne poslove predlaže, koordinira i priprema
izradu nacrta zakona iz djelokruga Ministarstva, izrađuje
prijedloge nacrta zakona i drugih propisa u suradnji s drugim
ovlaštenim ustrojstvenim jedinicama Ministarstva, izrađuje
naputke, pravilnike i naredbe radi provođenja zakona, provodi
upravni nadzor, priprema odgovore na zastupnička pitanja,
daje stručna mišljenja i objašnjenja u svezi
s primjenom i provedbom zakona, prati propise i promjene u tim
propisima, priprema i izrađuje nacrte međudržavnih
ugovora, te obavlja i druge poslove iz svog djelokruga.

U Odjelu za normativne poslove ustrojavaju se:

3.1.1. Odsjek za prostorno uređenje,

3.1.2. Odsjek za graditeljstvo,

3.1.3. Odsjek za zaštitu okoliša

3.1.4. Odsjek za zaštitu prirode.

*3.1.1. Odsjek za prostorno uređenje*

Odsjek za prostorno uređenje izrađuje prijedloge nacrta
zakona i drugih propisa, naputke, pravilnike i naredbe radi provođenja
zakona, provodi upravni nadzor, priprema odgovore na zastupnička
pitanja, daje stručna mišljenja i objašnjenja
u svezi s primjenom i provedbom Zakona, prati propise i promjene
u propisima iz područja prostornog uređenja i izrađuje
nacrte međudržavnih ugovora iz područja prostornog
uređenja.

*3.1.2. Odsjek za graditeljstvo*

Odsjek za graditeljstvo izrađuje prijedloge nacrta zakona
i drugih propisa, naputke, pravilnike i naredbe radi provođenja
zakona, provodi upravni nadzor, priprema odgovore na zastupnička
pitanja, daje stručna mišljenja i objašnjenja
u svezi s primjenom i provedbom Zakona, prati propise i promjene
u propisima iz područja graditeljstva i izrađuje nacrte
međudržavnih ugovora iz područja graditeljstva.

*3.1.3. Odsjek za zaštitu okoliša*

Odsjek za zaštitu okoliša izrađuje prijedloge nacrta
zakona i drugih propisa, naputke, pravilnike i naredbe radi provođenja
zakona, provodi upravni nadzor, priprema odgovore na zastupnička
pitanja, daje stručna mišljenja i objašnjenja
u svezi s primjenom i provedbom Zakona, prati propise i promjene
u propisima iz područja zaštite okoliša i izrađuje
nacrte međudržavnih ugovora iz područja zaštite
okoliša.

*3.1.4. Odsjek za zaštitu prirode*

Odsjek za zaštitu prirode izrađuje prijedloge nacrta
zakona i drugih propisa, naputke, pravilnike i naredbe radi provođenja
zakona, provodi upravni nadzor, priprema odgovore na zastupnička
pitanja, daje stručna mišljenja i objašnjenja
u svezi s primjenom i provedbom Zakona, prati propise i promjene
u propisima iz područja zaštite prirode i izrađuje
nacrte međudržavnih ugovora iz područja zaštite
prirode.

***3.2. Odjel za postupak u drugom stupnju***

Odjel za postupak u drugom stupnju obavlja poslove upravnog nadzora,
daje mišljenja i upute o pitanjima u primjeni i provođenju
propisa, rješava upravne stvari drugog stupnja, priprema
odgovore na predstavke i pritužbe građana u odnosu na
upravni postupak.

4. UPRAVA ZA OPĆU POLITIKU ZAŠTITE OKOLIŠA

Članak 6.

Uprava za opću politiku zaštite okoliša provodi
opću politiku zaštite okoliša te obavlja poslove
koordinacije strateških aktivnosti zaštite okoliša
(sektorske analize, strateško planiranje, ekonomski poticaji,
središnji informacijski servis i sudjelovanje u javnosti).

U Upravi za opću politiku zaštite okoliša ustrojavaju
se:

4.1. Odjel za sektorske analize i strateško planiranje

4.2. Odjel za ekonomske poticaje

4.3. Odjel za informacijski sustav zaštite okoliša

4.4. Odjel za promidžbu.

***4.1. Odjel za sektorske analize i strateško
planiranje***

Odjel za sektorske analize i strateško planiranje obavlja
analitičko-sintetičke poslove vezane uz opću
politiku zaštite okoliša.Obavlja koordinaciju pripreme
stručnih podloga za izradu dokumenata zaštite okoliša
(Izvješće o stanju okoliša, Strategije zaštite
okoliša i Nacionalnog akcijskog plana za okoliš). Koordinira
i obavlja poslove u svezi izrade i provedbe regionalnih programa
zaštite okoliša. Vodi opću međunarodnu suradnju
na području zaštite okoliša. Koordinira pripreme
stručnih podloga za sudjelovanje na međunarodnim skupovima
s područja zaštite okoliša.Organizira izvješćivanje
o stanju okoliša u Republici Hrvatskoj za potrebe međunarodnih
institucija. Surađuje s drugim nadležnim tijelima državne
uprave, jedinicama lokalne samouprave i uprave, ustanovama i nevladinim
udrugama u svezi provedbe opće politike zaštite okoliša.

***4.2. Odjel za ekonomske poticaje***

Odjel za ekonomske poticaje obavlja poslove pripreme novih i predlaganja
izmjena postojećih ekonomskih instrumenata u zaštiti
okoliša. Priprema i izrađuje stručne podloge za
razvoj financiranja zaštite okoliša i za ekonomske poticajne
instrumente te priprema podloge za izradu odgovarajućih
propisa. Uspostavlja međunarodnu suradnju na području
razvoja i primjene ekonomskih instrumenata u zaštiti okoliša.
Surađuje s drugim nadležnim tijelima državne uprave,
jedinicama lokalne samouprave i uprave, ustanovama i nevladinim
udrugama u svezi razvoja ekonomskih poticaja u zaštiti okoliša.

***4.3. Odjel za informacijski sustav zaštite
okoliša***

Odjel za informacijski sustav zaštite okoliša obavlja
poslove vezane uz središnji informatičko-dokumentacijski
sustav zaštite okoliša. Obavlja poslove projektiranja,
uspostave i vođenja središnjeg informacijsko-dokumentacijskog
servisa zaštite okoliša. Priprema i osigurava provođenje
programa praćenja stanja okoliša te pruža informatičku
potporu donošenju odluka vezanih uz zaštitu okoliša.
Vodi poslove središnjeg prikupljanja, evidentiranja, procjene,
obrade i primjene podataka (katastar emisija u okoliš, očevidnika
o stanju okoliša, javnih upisnika u svezi zaštite prirodnih
vrijednosti, stručnih i znanstvenih podataka, faktografskih,
metodoloških i dokumentacijskih podataka te drugih podataka
važnih za zaštitu okoliša) te tehničke pripreme
dokumenata zaštite okoliša (strategije, izvješća,
programi, planovi). Vodi dokumentacijske zbirke (fototeke, planoteke,
grafičke zbirke i dr.). Vodi poslove stručne knjižnice.
Surađuje s drugim nadležnim tijelima državne uprave,
jedinicama lokalne samouprave i uprave, ustanovama, tvrtkama i
nevladinim udrugama u svezi usklađivanja i razmjene podataka
važnih za zaštitu okoliša.

***4.4. Odjel za promidžbu***

Odjel za promidžbu obavlja stručne poslove vezane
uz opće promicanje zaštite okoliša, te promicanje
zaštite okoliša u odgoju i obrazovanju, priznanja i
nagrade za postignuća u zaštiti okoliša te izdavanje
časopisa »Okoliš« i drugih publikacija.
Obavlja stručne poslove u svezi s izradom, provedbom, praćenjem
provedbe i vrednovanjem programa odgoja i obrazovanja za okoliš
i održivi razvoj. Priprema i provodi projekte odgoja i obrazovanja
za okoliš u suradnji s Ministarstvom prosvjete i športa
i nevladinim udrugama. Prati i sudjeluje u međunarodnim aktivnostima
odgoja i obrazovanja za okoliš. Obavlja poslove u svezi izrade
dokumenata i stručnih podloga zaštite okoliša
vezanih uz obavješćivanje javnosti o stanju okoliša.
Provodi promidžbene aktivnosti u svezi zaštite okoliša.
Prati provedbu i izvršavanje mjera preuzetih međunarodnih
obveza s područja sudjelovanja javnosti u zaštiti
okoliša. Obavlja poslove u svezi dodjele priznanja i nagrada
za postignuća u zaštiti okoliša. Potiče
i organizira stručno-popularna predavanja, simpozije, seminare
i stručne radionice u svezi zaštite okoliša.
Organizira izdavanje časopisa »Okoliš« te
obavlja poslove uredništva. Organizira izdavanje drugih stručnih
izdanja. Surađuje s drugim nadležnim tijelima državne
uprave, jedinicama lokalne samouprave i uprave, ustanovama, tvrtkama
i nevladinim udrugama u svezi promicanja zaštite okoliša.

5. UPRAVA ZA ZAŠTITU OKOLIŠA

Članak 7.

Uprava za zaštitu okoliša obavlja upravne i stručne
poslove u svezi provođenja postupka utjecaja na okoliš,
očuvanja kakvoće zraka, zaštite klime i ozonskog
omotača, provođenje mjera za postupanje s otpadom,
očuvanja kakvoće mora, očuvanje kakvoće
tla, skrbi za okoliš Podunavlja, planove intervencija u zaštiti
okoliša.

U Upravi za zaštitu okoliša ustrojavaju se:

5.1. Odjel za procjenu utjecaja na okoliš

5.2. Odjel za zaštitu atmosfere

5.3. Odjel za otpad

5.4. Odjel za planove intervencija

5.5. Područna jedinica za zaštitu mora i priobalja
u Rijeci

5.6. Područna jedinica za zaštitu tla i Podunavlja
u Osijeku.

***5.1. Odjel za procjenu utjecaja na okoliš***

Odjel za procjenu utjecaja na okoliš obavlja upravne i stručne
poslove u svezi provođenja postupka procjene utjecaja na okoliš
i provođenja mjera zaštite okoliša. Provodi stratešku
procjenu utjecaja na okoliš na razini strategija, programa
i planova. Provodi procjenu utjecaja na okoliš na razini
pojedinačnog zahvata u okoliš. Obavlja poslove okolišne
revizije i poslove u svezi čistije proizvodnje. Provodi
postupak procjene utjecaja na okoliš. Priprema stručne
podloge za davanje suglasnosti na prostorne planove županija
ili Grada Zagreba u svezi mjera zaštite okoliša. Prati
provedbu i izvršavanje mjera preuzetih međunarodnih obveza.
Surađuje s nadležnim tijelima državne uprave, jedinicama
lokalne samouprave i uprave te ustanovama u svezi praćenja
utjecaja gospodarskih djelatnosti: industrije, energetike, graditeljstva,
poljoprivrede, prometa i turizma na okoliš.

***5.2. Odjel za zaštitu atmosfere***

Odjel za zaštitu atmosfere obavlja upravne i stručne
poslove očuvanja kakvoće zraka te zaštite globalne
klime i ozonskog omotača. Predlaže i izrađuje
programe zaštite zraka. Koordinira uspostavu te prati rad
državne mreže za praćenje kakvoće zraka.
Daje stručna mišljenja u svezi određivanja strožijih
graničnih vrijednosti za područja jedinica lokalne
uprave i samouprave. Priprema stručne podloge za izradu
propisa o zaštiti zraka. Radi na promicanju potrebe zaštite
globalne klime. Radi na promicanju potrebe zaštite ozonskog
omotača. Priprema stručne podloge za izradu propisa
o zaštiti globalne klime. Priprema stručne podloge
za izradu propisa o zaštiti ozonskog omotača. Izdaje
mišljenja u svezi uvoza i izvoza tvari koje oštećuju
ozonski omotač. Prati provedbu i izvršavanje mjera
preuzetih međunarodnih obveza u svezi zaštite atmosfere.
Surađuje s nadležnim tijelima državne uprave, jedinicama
lokalne samouprave i uprave te ustanovama i tvrtkama u svezi poboljšanja
kakvoće zraka, zaštite globalne klime i zaštite
ozonskog omotača.

U Odjelu za zaštitu atmosfere ustrojavaju se:

5.2.1. Odsjek za zaštitu zraka

5.2.2. Odsjek za zaštitu klime i ozonskog omotača.

*5.2.1. Odsjek za zaštitu zraka*

Odsjek za zaštitu zraka obavlja upravne i stručne
poslove očuvanja kakvoće zraka te predlaže i
izrađuje program zaštite zraka, koordinira uspostavu
i prati rad državne mreže za praćenje kakvoće
zraka. Daje stručna mišljenja u svezi određivanja
strožijih graničnih vrijednosti za područje
jedinice lokalne uprave i samouprave te priprema stručne
podloge za izradu propisa o zaštiti zraka.

*5.2.2. Odsjek za zaštitu klime i ozonskog omotača*

Odsjek za zaštitu klime i ozonskog omotača obavlja
upravne i stručne poslove zaštite globalne klime i
ozonskog omotača te promiče potrebu zaštite
globalne klime i zaštite ozonskog omotača. Priprema
stručne podloge za izradu propisa o zaštiti globalne
klime i o zaštiti ozonskog omotača, te izdaje mišljenja
u svezi uvoza i izvoza tvari koje oštećuju ozonski
omotač.

***5.3. Odjel za otpad***

Odjel za otpad obavlja upravne i stručne poslove u svezi
provođenja mjera za postupanje s otpadom. Priprema i izrađuje
stručna mišljenja u svezi postupanja s otpadom. Priprema
i izrađuje stručna mišljenja u svezi zbrinjavanja
otpada na odlagalištima otpada te o drugim načinima
zbrinjavanja otpada. Priprema stručne podloge za davanje
suglasnosti za izradu sanacijskih programa odlagališta otpada.
Izrađuje stručna mišljenja i skrbi o provođenju
mjera te predlaže mjere za unapređivanje postupanja s
ambalažnim otpadom. Izrađuje rješenja o uvozu, izvozu
i provozu otpada. Prati provedbu i izvršavanje mjera preuzetih
međunarodnih obveza u svezi postupanja s otpadom. Surađuje
s drugim tijelima državne uprave i jedinicama lokalne uprave
i samouprave, ustanovama i tvrtkama u svezi postupanja s otpadom.

***5.4. Odjel za planove intervencija***

Odjel za planove intervencija obavlja upravne i stručne
poslove u svezi interventnog djelovanja u slučaju iznenadnog
onečišćenja okoliša. Izrađuje stručne
podloge za pripremu planova intervencija u zaštiti okoliša.
Sudjeluje u izradi i provedbi planova intervencija kod osobite
ugroženosti okoliša ili okolišnih nesreća
zajedno s drugim nadležnim tijelima državne uprave,
lokalne uprave i samouprave, ustanova i tvrtki. Priprema i poduzima
aktivnosti u svezi donošenja planova intervencija koje moraju
imati proizvođači opreme i uređaja koji mogu prouzročiti
onečišćavanje okoliša. Daje stručnu
ocjenu i izrađuje prijedloge u svezi sa sanacijskim programima
i planovima za uklanjanje šteta u okolišu uzrokovanim
okolišnim nesrećama. Prati provedbu mjera i izvršavanje
preuzetih obveza iz međunarodnih ugovora u svezi s onečišćenjima
kod iznenadnih događaja i okolišnih nesreća. Surađuje
s drugim tijelima državne uprave, jedinicama lokalne uprave
i samouprave, ustanovama i tvrtkama u svezi s provedbom planova
intervencija u zaštiti okoliša.

***5.5. Područna jedinica za zaštitu mora
i priobalja u Rijeci***

Područna jedinica za zaštitu mora i priobalja sa sjedištem
u Rijeci obavlja upravne i stručne poslove u svezi zaštite
morskog okoliša i okoliša priobalja. Prikuplja podatke
o kakvoći mora i kakvoći priobalja. Predlaže
mjere u svezi poboljšanja kakvoće mora i priobalja.
Koordinira poslove u svezi praćenja stanja kakvoće
mora. Priprema stručne ocjene i izrađuje prijedloge
u svezi sa sanacijskim programima za uklanjanje posljedica onečišćenja
morskog okoliša i okoliša priobalja. Priprema stručne
podloge za izradu propisa o zaštiti mora i priobalja. Nadzire
i provodi aktivnosti prema Planu intervencija kod iznenadnog onečišćenja
Jadranskog mora. Izrađuje stručne podloge za pristupanje
međunarodnim ugovorima o zaštiti mora i priobalja. Surađuje
s drugim tijelima državne uprave i jedinicama lokalne uprave
i samouprave, ustanovama i tvrtkama u svezi sa zaštitom mora
i priobalja.

***5.6. Područna jedinica za zaštitu tla
i Podunavlja u Osijeku***

Područna jedinica za zaštitu tla i Podunavlja sa sjedištem
u Osijeku obavlja upravne i stručne poslove u svezi provođenja
zaštite tla i zaštite okoliša Podunavlja. Priprema
i surađuje u izradi programa unapređenja zaštite
tla. Koordinira aktivnosti u svezi praćenja utjecaja onečišćavanja
i stanja kakvoće tla. Prikuplja podatke o kakvoći
tla. Priprema stručne podloge za davanje suglasnosti za
izradu programa sanacije tla. Prati provedbu i izvršavanje
mjera preuzetih međunarodnih obveza u svezi sa zaštitom
tla. Prati stanje okoliša i koordinira aktivnosti u provedbi
strategije zaštite okoliša na području Podunavlja.
Koordinira aktivnosti u okviru Programa zaštite okoliša
dunavskog porječja za područje Republike Hrvatske.
Koordinira aktivnosti Radnog područja »Prostorno uređenje
i zaštita okoliša« u sklopu Radne zajednice podunavskih
regija. Surađuje s drugim tijelima državne uprave i jedinicama
lokalne uprave i samouprave, ustanovama i tvrtkama u svezi sa
zaštitom tla i Podunavlja.

U Područnoj jedinici ustrojavaju se:

5.6.1. Odsjek za zaštitu tla

5.6.2. Odsjek za zaštitu okoliša Podunavlja.

*5.6.1. Odsjek za zaštitu tla*

Odsjek za zaštitu tla obavlja upravne i stručne poslove
u svezi zaštite tla, priprema i sudjeluje u izradi programa
unapređenja zaštite tla, koordinira aktivnosti u svezi
praćenja utjecaja onečišćavanja i stanja
kakvoće tla, prikuplja podatke o kakvoći tla, priprema
stručne podloge za davanje suglasnosti za izradu programa
sanacije tla te prati provedbu i izvršavanje preuzetih međunarodnih
obveza u svezi sa zaštitom tla.

*5.6.2. Odsjek za zaštitu okoliša Podunavlja*

Odsjek za zaštitu okoliša Podunavlja obavlja upravne
i stručne poslove praćenja stanja okoliša i
koordinira aktivnosti u provedbi strategije zaštite okoliša
na području Podunavlja, koordinira aktivnosti u okviru
Programa zaštite okoliša dunavskog porječja za
područje Republike Hrvatske, radnog područja »Prostorno
uređenje i zaštita okoliša« u sklopu Radne
zajednice podunavskih regija.

6. UPRAVA ZA ZAŠTITU PRIRODE

Članak 8.

Uprava za zaštitu prirode obavlja upravne i stručne
poslove u svezi zaštite biološke i krajobrazne raznolikosti,
očuvanja prirodnih dobara od posebnog interesa za Republiku
Hrvatsku, te održivog korištenja prirodnih dobara.

U Upravi za zaštitu prirode ustrojavaju se:

6.1. Odjel za zaštitu biološke i krajobrazne raznolikosti

6.2. Odjel za očuvanje prirodnih vrijednosti

6.3. Odjel za održivo korištenje prirodnih dobara.

***6.1. Odjel za zaštitu biološke i krajobrazne
raznolikosti***

Odjel za zaštitu biološke i krajobrazne raznolikosti
obavlja stručne i upravne poslove opće zaštite
raznolikosti gena, vrsta, ekoloških sustava i krajobraza.
Koordinira provedbu Strategije i akcijskog plana zaštite
biološke i krajobrazne raznolikosti Republike Hrvatske. Izrađuje
stručne podloge za pokretanje postupka zaštite životnih
zajednica, svojti i jedinki. Obavlja stručne i upravne
poslove u svezi zaštite kultiviranih biljaka i udomaćenih
životinja. Izrađuje dopuštenja prema važećem
zakonskom propisu. Prati provedbu mjera i izvršavanje preuzetih
obveza iz međunarodnih ugovora u svezi zaštite i očuvanja
biološke i krajobrazne raznolikosti. Obavlja stručne
i upravne poslove u svezi problematike biološke sigurnosti.
Obavlja upravne poslove nadležne uprave za CITES (Konvencija
o trgovini ugroženim biljnim i životinjskim vrstama).
Surađuje s nadležnim tijelima državne uprave, jedinicama
lokalne samouprave i uprave te ustanovama koje upravljaju zaštićenim
prirodnim vrijednostima u svezi pitanja opće zaštite
biološke i krajobrazne raznolikosti.

***6.2. Odjel za očuvanje prirodnih vrijednosti***

Odjel za očuvanje prirodnih vrijednosti obavlja stručne
i upravne poslove očuvanja prirodnih dobara koja su od
posebne vrijednosti za državu. Izrađuje stručne
podloge za pokretanje postupka zaštite nacionalnih parkova,
parkova prirode i neživih prirodnih vrijednosti. Sudjeluje
u izradi planova i mjera zaštite i upravljanja nacionalnim
parkovima, parkovima prirode i neživim prirodnim vrijednostima.
Daje suglasnost u postupku proglašavanja pojedinih prirodnih
vrijednosti i prirodne baštine u nadležnosti županija.
Daje suglasnost na prijedloge planova i mjera zaštite i upravljanja
prirodnim vrijednostima i prirodnom baštinom u nadležnosti
županija. Priprema i vodi dokumentaciju za središnji
upisnik zaštićenih prirodnih vrijednosti. Obavlja nadzor
nad stručnim radom uprava nacionalnih parkova i parkova
prirode i provođenjem planova zaštite i upravljanja zaštićenim
prirodnim vrijednostima. Prati stanje (kakvoću) svih prirodnih
vrijednosti. Izrađuje dopuštenja prema važećem
zakonskom propisu. Surađuje s nadležnim tijelima državne
uprave, jedinicama lokalne samouprave i uprave te ustanovama koje
upravljaju zaštićenim prirodnim vrijednostima.

U Odjelu za očuvanje prirodnih vrijednosti ustrojavaju
se:

6.2.1. Odsjek za očuvanje prirodnih područja i prirodne
baštine

6.2.2. Odsjek za zaštitu nežive prirode.

*6.2.1. Odsjek za očuvanje prirodnih područja
i prirodne baštine*

Odsjek za očuvanje prirodnih područja i prirodne
baštine obavlja stručne i upravne poslove očuvanja
prirodnih područja i prirodne baštine koji su od posebne
vrijednosti za državu. Izrađuje stručne podloge
za pokretanje postupka zaštite nacionalnih parkova, parkova
prirode te sudjeluje u izradi planova i mjera zaštite i upravljanja
nacionalnim parkovima i parkovima prirode. Daje suglasnost u postupku
proglašavanja pojedinih prirodnih područja i prirodne
baštine u nadležnosti županije. Daje suglasnosti
na prijedloge planova i mjera zaštite i upravljanja prirodnim
područjima i prirodnom baštinom u nadležnosti
županija, izrađuje dopuštenja sukladno zakonskim
propisima. Obavlja nadzor nad stručnim radom uprava nacionalnih
parkova i parkova prirode i provođenjem planova zaštite
i upravljanja prirodnom baštinom.

*6.2.2. Odsjek za zaštitu nežive prirode*

Odsjek za zaštitu nežive prirode obavlja stručne
i upravne poslove očuvanja neživih prirodnih dobara
koji su od posebne vrijednosti za državu. Izrađuje stručne
podloge za pokretanje postupka zaštite neživih prirodnih
vrijednosti. Sudjeluje u izradi planova i mjera zaštite neživim
prirodnim vrijednostima te daje suglasnost u postupku proglašavanja
pojedinih prirodnih vrijednosti i prirodne baštine u nadležnosti
županija. Daje suglasnost na prijedlog planova i mjera i
zaštite upravljanja neživih prirodnih vrijednosti u
nadležnosti županije. Priprema i vodi dokumentaciju
za središnji upisnik zaštićenih neživih prirodnih
vrijednosti. Prati stanje (kakvoću) neživih prirodnih
vrijednosti.

***6.3. Odjel za održivo korištenje prirodnih
dobara***

Odjel za održivo korištenje prirodnih dobara obavlja
upravne i stručne poslove održivog korištenja
biološke raznolikosti koja ne uživa osobitu zaštitu
u smislu posebne vrijednosti za Državu. Izrađuje stručne
podloge i utvrđuje uvjete za korištenje prirodnih dobara.
Izdaje uvjete zaštite prirode, dopuštenja, potvrde i
suglasnosti za korištenje prirodnih dobara. Priprema i vodi
očevidnik korisnika prirodnih dobara i izdanih uvjeta zaštite
prirode, dopuštenja, potvrda i suglasnosti za korištenje
prirodnih dobara. Surađuje s nadležnim tijelima državne
uprave, jedinicama lokalne samouprave i uprave te ustanovama koje
koriste pojedine dijelove prirode.

7. UPRAVA ZA INSPEKCIJSKE POSLOVE

Članak 9.

Uprava za inspekcijske poslove obavlja poslove inspekcijskog nadzora
u području prostornog uređenja, gradnje, zaštite
okoliša i zaštite prirode nad poslovima koje obavljaju
nadležna tijela državne uprave i tijela jedinica lokalne
samouprave, uvjetima i načinu rada nadziranih pravnih i
fizičkih osoba, te poduzima mjere propisane zakonima i
propisima donesenim na osnovi tih zakona iz područja, rješava
u inspekcijskom postupku upravne stvari drugog stupnja, priprema
odgovore na predstavke i pritužbe građana u odnosu na
rad i postupanje inspekcije, obavlja poslove u svezi s izvršenjem
inspekcijskih rješenja, prati i nadzire provedbu mjera za
unapređenje zakonitosti iz djelokruga Ministarstva, priprema
izvješća Vladi Republike Hrvatske i Hrvatskom državnom
saboru s prijedlogom mjera za unapređenje stanja, daje stručna
mišljenja, tumačenja i upute u svezi s primjenom propisa,
izrađuje stručne podloge i sudjeluje u izradi zakona,
tehničkih i drugih propisa iz područja prostornog
uređenja i gradnje, obavlja poslove informatizacije inspekcijskog
nadzora, sudjeluje u ostvarivanju poslova međunarodne suradnje,
te obavlja i druge poslove koje odredi ministar.

Za koordinaciju i obavljanje inspekcijskih poslova iz djelokruga
Uprave za inspekcijske poslove ustrojavaju se službenička
mjesta glavni građevni inspektor, glavni urbanistički
inspektor, glavni inspektor zaštite okoliša i glavni
inspektor zaštite prirode, a razvrstavaju se u platni razred
glavnog inspektora u Ministarstvu.

U Upravi za inspekcijske poslove ustrojavaju se:

7.1. Odjel inspekcijskog nadzora za državne građevine

7.2. Odjel inspekcijskog nadzora, Područna jedinica u Zagrebu
za područje Zagrebačke, Karlovačke, Sisačko-moslavačke
županije i Grada Zagreba

7.3. Odjel inspekcijskog nadzora, Područna jedinica u Rijeci
za područje Primorsko-goranske, Ličko-senjske i
Istarske županije

7.4. Odjel inspekcijskog nadzora, Područna jedinica u Zadru
za područje Zadarske i Šibensko-kninske županije

7.5. Odjel inspekcijskog nadzora, Područna jedinica u Splitu
za područje Splitsko-dalmatinske i Dubrovačko-neretvanske
županije

7.6. Odjel inspekcijskog nadzora, Područna jedinica u Varaždinu
za područje Krapinsko-zagorske, Varaždinske, Koprivničko-križevačke
i Međimurske županije

7.7. Odjel inspekcijskog nadzora, Područna jedinica u Požegi
za područje Bjelovarsko-bilogorske, Virovitičko-podravske,
Požeško-slavonske i Brodsko-posavske županije

7.8. Odjel inspekcijskog nadzora, Područna jedinica
u Osijeku za područje Osječko-baranjske i Vukovarsko-srijemske
županije

7.9. Odjel inspekcijskog nadzora programsko-prostornih dokumenata

7.10. Odjel inspekcijskog nadzora provedbenih dokumenata

7.11. Odjel inspekcijskog nadzora zaštite okoliša

7.12. Odjel inspekcijskog nadzora zaštite prirode

7.13. Odjel za izvršni postupak

7.14. Odjel za praćenje stanja i dokumentacijske poslove

7.15. Odjel za pravne poslove i postupak u drugom stupnju.

***7.1. Odjel inspekcijskog nadzora za državne
građevine***

Odjel inspekcijskog nadzora za državne građevine obavlja
poslove inspekcijskog nadzora nad građevinama za koje građevnu
dozvolu izdaje Ministarstvo, nadzire primjenu tehničkih
i drugih propisa koji uređuju gradnju i postupanje s građevinama
te nadzire kakvoću građevinskih proizvoda koji se upotrebljavaju
u gradnji, priprema nacrte prijedloga zakona i prijedloge drugih
propisa iz područja gradnje, prati izvršavanje mjera
koje se poduzimaju u inspekcijskom nadzoru, priprema izvješća
i programe za unapređenje zakonitosti u području gradnje,
priprema odgovore na predstavke i pritužbe građana u
odnosu na rad i postupanje inspekcije, sudjeluje u međunarodnoj
suradnji.

***7.2.-7.8. Odjeli inspekcijskog nadzora - područne
jedinice***

Odjeli inspekcijskog nadzora - Područne jedinice u Zagrebu,
Rijeci, Zadru, Splitu, Varaždinu, Požegi i Osijeku obavljaju
poslove inspekcijskog nadzora: nad građevinama za koje građevnu
dozvolu izdaje nadležni županijski ured, nadziru primjenu
tehničkih i drugih propisa koji uređuju gradnju i postupanje
s građevinama te nadziru kakvoću građevnih proizvoda
koji se upotrebljavaju u gradnji, obavljaju nadzor gradnje obiteljskih
kuća prema posebnim ovlastima Zakona o gradnji, sudjeluju
u izradi propisa iz područja gradnje, prate izvršavanje
mjera koje se poduzimaju u inspekcijskom nadzoru, pripremaju izvješća
i programe za unapređenje zakonitosti u području gradnje,
pripremaju odgovore na predstavke i pritužbe građana
u odnosu na rad i postupanje inspekcije; nad primjenom propisa
iz područja zaštite okoliša, zaštite zraka,
postupanja s otpadom i zaštite prirode osim ako tim propisima
nije drugačije određeno te nadziru način i uvjete
rada, tehničku opremljenost pravnih osoba registriranih
ili ovlaštenih za obavljanje poslova zaštite okoliša,
korištenje sredstava određenih za provođenje mjera
zaštite okoliša, sudjeluju u izradi propisa iz područja
u kojem provode nadzor, prate izvršavanje mjera koje se poduzimaju
u inspekcijskom nadzoru, pripremaju izvješća i programe
za unapređenje zakonitosti u području nadzora, predlažu
mjere za unapređenje zaštite okoliša i zaštite
prirode, usklađuju i daju smjernice za rad i provođenje
propisa i mjera zaštite okoliša i zaštite prirode,
pripremaju odgovore na predstavke i pritužbe građana
u odnosu na rad i postupanje inspekcije.

***7.9. Odjel inspekcijskog nadzora
programsko - prostornih dokumenata***

Odjel inspekcijskog nadzora programsko prostornih dokumenata obavlja
poslove inspekcijskog nadzora u izradi i donošenju općih
akata prostornog uređenja (izvješća o stanju u
prostoru i programi mjera za unapređenje stanja u prostoru
te prostorni planovi) i nad radom pravnih i fizičkih osoba
koje obavljaju stručne poslove prostornog uređenja,
nadzire primjenu propisa koji uređuju područje prostornog
uređenja, sudjeluje u izradi propisa iz područja prostornog
uređenja, prati izvršavanje mjera koje se poduzimaju
u inspekcijskom nadzoru, priprema izvješća i programe
za unapređenje zakonitosti u području prostornog uređenja,
priprema odgovore na predstavke i pritužbe građana u
odnosu na rad i postupanje inspekcije, sudjeluje u međunarodnoj
suradnji.

***7.10. Odjel inspekcijskog nadzora
provedbenih dokumenata***

Odjel inspekcijskog nadzora provedbenih dokumenata obavlja poslove
inspekcijskog nadzora lokacijskih dozvola i drugih upravnih akata
u skladu s ovlastima Zakona o prostornom uređenju, nadzire
primjenu propisa koji uređuju područje prostornog uređenja,
sudjeluje u izradi propisa iz područja prostornog uređenja,
prati izvršavanje mjera koje se poduzimaju u inspekcijskom
nadzoru, priprema izvješća i programe za unapređenje
zakonitosti u području prostornog uređenja, priprema
odgovore na predstavke i pritužbe građana u odnosu na
rad i postupanje inspekcije, sudjeluje u međunarodnoj suradnji.

***7.11. Odjel inspekcijskog nadzora zaštite okoliša***

Odjel inspekcijskog nadzora zaštite okoliša obavlja
poslove inspekcijskog nadzora nad primjenom propisa iz područja
zaštite okoliša, a osobito nadzire provedbu ratificiranih
međunarodnih ugovora iz područja zaštite okoliša,
predlaže mjere zaštite okoliša, usklađuje i
daje smjernice za rad i primjenu propisa i mjera zaštite
okoliša, sudjeluju u izradi propisa iz područja zaštite
okoliša, zaštite zraka i postupanja s otpadom, prati
izvršavanje mjera koje se poduzimaju u inspekcijskom nadzoru,
priprema izvješća i programe za unapređenje zakonitosti
u području nadzora, priprema odgovore na predstavke i pritužbe
građana u odnosu na rad i postupanje inspekcije.

***7.12. Odjel inspekcijskog nadzora zaštite prirode***

Odjel inspekcijskog nadzora zaštite prirode obavlja poslove
inspekcijskog nadzora, a osobito korištenje i uporabu zaštićenih
dijelova prirode, stanje kakvoće i provođenje mjera
zaštite prirode, predlaže mjere zaštite prirode,
usklađuje i daje smjernice za rad i primjenu propisa i mjera
zaštite prirode, sudjeluje u izradi propisa iz područja
zaštite prirode, prati izvršavanje mjera koje se poduzimaju
u inspekcijskom nadzoru, priprema izvješća i programe
za unapređenje zakonitosti u području nadzora, te priprema
odgovore na predstavke i pritužbe građana u odnosu na
rad i postupanje inspekcije.

***7.13. Odjel za izvršni postupak***

Odjel za izvršni postupak obavlja poslove organizacije i
osiguranja uvjeta za izvršavanje inspekcijskih rješenja,
sudjeluje i nadzire izvršenja inspekcijskih rješenja,
prati provedbu inspekcijskih mjera i priprema odgovore na pritužbe
izvršenika inspekcijskih rješenja.

***7.14. Odjel za praćenje stanja i dokumentacijske
poslove***

Odjel za praćenje stanja i dokumentacijske poslove prati
rad i postupanje u inspekcijskom nadzoru iz djelokruga Ministarstva,
vodi propisane evidencije iz područja prostornog uređenja
i gradnje, priprema podloge za izvješća i programe
za unapređenje provedbe inspekcijskog nadzora, prati stanje
u sanaciji i sprječavanju bespravne gradnje, obavlja poslove
informatizacije inspekcijskog nadzora.

***7.15. Odjel za pravne poslove i postupak u drugom
stupnju***

Odjel za pravne poslove i postupak u drugom stupnju obavlja poslove
u svezi s izradom i primjenom zakona o propisu o inspekcijskom
nadzoru u području prostornog uređenja, gradnje, zaštite
okoliša i zaštite prirode, rješava inspekcijske
upravne stvari drugog stupnja, priprema odgovore na predstavke
i pritužbe građana u odnosu na rad i postupanje inspekcije.

8. UPRAVA ZA PROSTORNO UREÐENJE

Članak 10.

Uprava za prostorno uređenje obavlja upravne i stručne
poslove provođenja politike Vlade Republike Hrvatske, izvršavanjem,
odnosno osiguravanjem izvršavanja zakona i drugih propisa,
obavlja poslove međunarodne suradnje; rješavanjem u upravnim
stvarima; obavlja poslove praćenja stanja i informatizacije
stručnih poslova u području prostornog uređenja,
te uređenja naselja i građevinskog zemljišta, davanje
mišljenja i uputa, pripremanje odgovora na zastupnička
pitanja.

U Upravi za prostorno uređenje ustrojavaju se:

8.1. Odjel za prostorno uređenje

8.2. Odjel za lokacijske dozvole.

***8.1. Odjel za prostorno uređenje***

Odjel za prostorno uređenje provodi sustav praćenja
stanja u području prostornog uređenja; priprema stručne
podloge i sudjeluje u izradi propisa i zakona; izdaje suglasnosti
na dokumentaciju prostornog uređenja; vodi evidenciju dokumentacije
prostornog uređenja; uspostavlja informatizaciju stručnih
poslova u području prostornog uređenja i uređenja
naselja i građevinskog zemljišta i propisane suglasnosti
u postupku obavljanja stručnih poslova prostornog uređenja.

U Odjelu za prostorno uređenje ustrojavaju se:

8.1.1. Odsjek za dokumentaciju

8.1.2. Odsjek za uređenje naselja.

*8.1.1. Odsjek za dokumentaciju*

Odsjek za dokumentaciju sudjeluje u izradi stručnih podloga
za izradu zakona i propisa iz područja prostornog uređenja,
provodi sustav praćenja stanja dokumenata prostornog uređenja
županija, općina i gradova, vodi evidenciju tih dokumenata,
izdaje propisane suglasnosti na prostorne planove, suglasnosti
za upis u sudski registar pravnih i fizičkih osoba za obavljanje
stručnih poslova prostornog uređenja, sudjeluje u izradi
mišljenja za potrebe Vlade Republike Hrvatske.

*8.1.2. Odsjek za uređenje naselja*

Odsjek za uređenje naselja izdaje suglasnosti na izmjene i
dopune detaljne prostorno-planske dokumentacije, izdaje mišljenja,
objašnjenja i tumačenja propisa, rješava predstavke
i pritužbe u neupravnom postupku.

***8.2. Odjel za lokacijske dozvole***

Odjel za lokacijske dozvole obavlja stručne i upravne poslove
na pripremi namjeravanih zahvata u prostoru; za građevine
od važnosti za Republiku Hrvatsku izdaje izvode iz detaljnih
planova odnosno usklađuje stručne podloge za izdavanje
lokacijskih dozvola; izdaje lokacijske dozvole i suglasnosti na
iste; izdaje propisane potvrde i mišljenja; priprema stručne
podloge za izradu propisa, daje stručna mišljenja
u izradi drugostupanjskih rješenja; sudjeluje u radu povjerenstava
za tehnički pregled.

U Odjelu za lokacijske dozvole ustrojavaju se:

8.2.1. Odsjek za infrastrukturne i proizvodne građevine

8.2.2. Odsjek za zaštićena područja.

*8.2.1. Odsjek za infrastrukturne i proizvodne građevine*

Odsjek za infrastrukturne i proizvodne građevine usklađuje
stručne podloge i izdaje lokacijske dozvole za prometne,
energetske, vodne i proizvodne građevine koje su prema posebnom
propisu od važnosti za Republiku Hrvatsku, izdaje propisane
suglasnosti na lokacijske dozvole, potvrde parcelacijskih elaborata,
daje stručna mišljenja u drugostupanjskom postupku,
sudjeluje u radu komisija za procjenu utjecaja na okoliš
i tehničke preglede građevina.

*8.2.2. Odsjek za zaštićena područja*

Odsjek za zaštićena područja usklađuje stručne
podloge i izdaje lokacijske dozvole u nacionalnim parkovima, za
građevine za postupanje s opasnim otpadom, luke nautičkog
turizma, golf igrališta, izdaje suglasnost na lokacijske
dozvole u parkovima prirode, daje stručna mišljenja
u drugostupanjskom postupku, sudjeluje u radu Komisija za procjenu
utjecaja na okoliš i Komisija za tehnički pregled.

9. UPRAVA ZA GRADITELJSTVO

Članak 11.

Uprava za graditeljstvo obavlja upravne i stručne poslove
koji se odnose na utvrđivanje uvjeta za projektiranje i gradnju
građevina; poslovanje pravnih i fizičkih osoba iz područja
graditeljstva, Hrvatske komore arhitekata i inženjera u graditeljstvu
te drugih inženjera koji sudjeluju u gradnji; praćenje
i analiziranje kvalitete građevinskih i projektantskih usluga
u graditeljstvu; građevne, načelne, uporabne dozvole
te dozvole za uklanjanje građevina; korištenje i održavanje
građevine; davanje mišljenja, uputa i pripremanje odgovora
na zastupnička pitanja.

U Upravi za graditeljstvo ustrojavaju se:

9.1. Odjel za građevne, uporabne i dozvole za uklanjanje građevina

9.2. Odjel za stručne poslove iz graditeljstva.

***9.1. Odjel za građevne, uporabne i dozvole za

uklanjanje građevina***

Odjel za građevne dozvole, uporabne dozvole za uklanjanje
građevina obavlja upravne i stručne poslove koji se
odnose na upravni postupak izdavanja načelnih, građevnih,
uporabnih dozvola te dozvola za uklanjanje građevina za građevine
od važnosti za Republiku Hrvatsku, sudjelovanje u radu povjerenstava
za tehnički pregled, praćenje primjene propisa iz
područja graditeljstva i posebnih zakona, sudjelovanje
u izradi zakonskih i drugih propisa iz područja graditeljstva,
izradi naredbi, naputaka za provedbu Zakona o gradnji i podzakonskih
akata, daje stručna mišljenja u izradi drugostupanjskih
rješenja te sudjeluje u radu tehničkih odbora za izradu
hrvatskih normi.

U Odjelu za građevne, uporabne i dozvole za uklanjanje građevina
ustrojavaju se:

9.1.1. Odsjek za građevne dozvole i dozvole za uklanjanje
građevina

9.1.2. Odsjek za uporabne dozvole.

*9.1.1. Odsjek za građevne dozvole i dozvole za

uklanjanje građevina*

Odsjek za građevne dozvole i dozvole za uklanjanje građevina
obavlja upravne i stručne poslove koji se odnose na izdavanje
načelnih i građevnih dozvola, te dozvola za uklanjanje
građevina za građevine od važnosti za Republiku Hrvatsku,
sudjeluje u izradi zakonskih i drugih propisa, te izradbi naredbi
i naputaka za provedbu Zakona o gradnji i propisa donesenih na
temelju tog Zakona vezano za građevne dozvole, sudjeluje u
radu tehničkih odbora za izradu hrvatskih normi, te daje
stručna mišljenja u izradi drugostupanjskih rješenja.

*9.1.2. Odsjek za uporabne dozvole*

Odsjek za uporabne dozvole obavlja upravne i stručne poslove
u svezi s tehničkim pregledima građevina i izdavanjem
uporabnih dozvola za građevine od važnosti za Republiku
Hrvatsku, sudjeluje u izradi zakonskih i drugih propisa, te izradbi
naredbi i naputaka za provedbu Zakona o gradnji i propisa donesenih
na temelju tog Zakona vezano za uporabne dozvole, sudjeluje u
radu tehničkih odbora za izradu hrvatskih normi, te daje
stručna mišljenja u izradi drugostupanjskih rješenja.

***9.2. Odjel za stručne poslove iz graditeljstva***

Odjel za stručne poslove iz područja graditeljstva
obavlja stručne, upravne i druge poslove koji se odnose
na utvrđivanje uvjeta za projektiranje i gradnju građevine,
poslovanje pravnih i fizičkih osoba iz područja
graditeljstva; nadzire i prati rad Hrvatske komore arhitekata
i inženjera u graditeljstvu, te drugih inženjera koji
sudjeluju u gradnji; praćenje i analiziranje kvalitete građevinskih
i projektantskih usluga u graditeljstvu; nadzire i prati primjenu
Pravilnika o cijenama usluga Hrvatske komore arhitekata i inženjera
u graditeljstvu; prati i inicira mjere vezane za podizanje kvalitete
građenja, kvalitete građevinskih materijala i proizvoda,
uvođenje novih tehnologija građenja i novih proizvoda;
prati aktivnosti pri: imenovanju revidenata i njihov rad, imenovanju
pravnih osoba ovlaštenih za obavljanje nostrifikacije projekata
i njihov rad, izdavanju suglasnosti pravnim osobama za obavljanje
djelatnosti gradnje i izvođenje pojedinih radova na građevini;
prati važeću nacionalnu i međunarodnu tehničku
regulativu u graditeljstvu te razvoj domaće tehničke
regulative u graditeljstvu i usklađivanje iste sa zemljama
EU za područje graditeljstva, izrađuje i predlaže
donošenje propisa kojima se utvrđuju svojstva koja moraju
imati građevni proizvodi; vodi upravni postupak u svezi primjene
novih proizvoda i tehnologija u graditeljstvu, sudjeluje u izradi
zakonskih i drugih propisa iz djelokruga graditeljstva, izradi
pravilnika i naputaka za provedbu Zakona o gradnji i podzakonskih
akata tog Zakona, te sudjeluje u radu tehničkih odbora
za izradu hrvatskih normi.

U Odjelu za stručne poslove iz graditeljstva ustrojavaju
se:

9.2.1. Odsjek za stručne poslove iz graditeljstva

9.2.2. Odsjek za tehničku regulativu.

*9.2.1. Odsjek za stručne poslove iz graditeljstva*

Odsjek za stručne poslove iz područja graditeljstva
obavlja stručne, upravne i druge poslove koji se odnose
na utvrđivanje uvjeta za projektiranje i gradnju građevine,
poslovanje pravnih i fizičkih osoba iz područja
graditeljstva, nadzire i prati rad Hrvatske komore arhitekata
i inženjera u graditeljstvu, te drugih inženjera koji
sudjeluju u gradnji; praćenje i analiziranje kvalitete građevinskih
i projektantskih usluga u graditeljstvu; nadzire i prati primjenu
Pravilnika o cijenama usluga Hrvatske komore arhitekata i inženjera
u graditeljstvu; prati i inicira mjere vezane na podizanje kvalitete
građenja, kvalitete građevinskih materijala i proizvoda,
uvođenja novih tehnologija građenja i novih proizvoda;
prati aktivnosti pri: imenovanju revidenata i njihov rad, imenovanja
pravnih osoba ovlaštenih za obavljanje nostrifikacije projekata
i njihov rad, izdavanju suglasnosti pravnim osobama za obavljanje
djelatnosti gradnje i izvođenje pojedinih radova na građevini.

*9.2.2. Odsjek za tehničku regulativu*

Odsjek za tehničku regulativu obavlja upravne i stručne
poslove koji se odnose na praćenje nacionalne i međunarodne
tehničke regulative u graditeljstvu te razvoj domaće
tehničke regulative u graditeljstvu i usklađivanje
iste sa zemljama EU za područje graditeljstva, izrađuje
i predlaže donošenje propisa kojima se utvrđuju
svojstva koja moraju imati građevni proizvodi; vodi upravni
postupak u svezi primjene novih proizvoda i tehnologija u graditeljstvu,
sudjeluje u izradi zakonskih i drugih propisa iz djelokruga graditeljstva,
izradi pravilnika i naputaka za provedbu Zakona o gradnji i podzakonskih
akata tog Zakona, te sudjeluje u radu tehničkih odbora
za izradu hrvatskih normi.

10. ZAVOD ZA PROSTORNO UREÐENJE

Članak 12.

Zavod za prostorno planiranje, u okviru svog djelokruga, izrađuje
i prati provođenje Strategije i Programa prostornog uređenja
Republike Hrvatske i drugih dokumenata prostornog uređenja
koje donosi Sabor Republike Hrvatske te dvogodišnjeg programa
unapređenja stanja u prostoru Republike Hrvatske, izrađuje
osnove korištenja prostora Republike Hrvatske i dvogodišnja
izvješća o stanju u prostoru.

Zavod obavlja stručno-analitičke poslove iz područja
prostornog planiranja i uređivanja prostora koji zahtijevaju
primjenu posebnih metoda i načina rada. Zavod predlaže
osiguranje financijskih sredstava za izradu dokumenata koji su
mu u nadležnosti kao i istraživanja nužnih za njihovu
izradu.

U Zavodu za prostorno planiranje ustrojavaju se:

10.1. Odjel za prirodne sustave i okoliš,

10.2. Odjel za gospodarske sustave,

10.3. Odjel za sustave naselja,

10.4. Odjel za istraživanja i info-sustav o prostoru.

***10.1. Odjel za prirodne sustave i okoliš***

Odjel za prirodne sustave i okoliš istražuje, prati,
koordinira i planira prirodne sustave šuma i poljoprivredu,
prirodnu baštinu i krajolik, elemente vodoprivrede i vodozaštite
kao i elemente okoliša u funkciji izrade i praćenja
Strategije prostornog uređenja Republike Hrvatske i drugih
prostorno-planskih dokumenata od interesa za državu (nacionalni
parkovi, parkovi prirode).

***10.2. Odjel za gospodarske sustave***

Odjel za gospodarske sustave koordinira, prati i istražuje
gospodarske i infrastrukturne sustave u prostoru u funkciji izrade
i praćenja Strategije prostornog uređenja Republike
Hrvatske i drugih prostorno-planskih dokumenata od interesa za
državu. Koordinira i usklađuje programe i studije iz
oblasti prometnih, vodno-gospodarskih i energetskih sustava i
predlaže rješenje u korištenju prostora uvažavajući
sustave koji čuvaju i unapređuju prirodne resurse.
Prati i primjenjuje iskustva iz drugih sektora i studija značajnih
za nove tehnologije i rješenja.

***10.3. Odjel za sustave naselja***

Odjel za sustave naselja koordinira, prati ili primjenjuje istraživanja
urbanizacijskih procesa, zaštite graditeljske baštine,
istraživanja društvenih, gospodarskih i infrastrukturnih
sustava s gledišta naselja, te predlaže sustav središnjih
naselja s mjerama i smjernicama za optimalni razvitak urbanih
i ruralnih područja u funkciji izrade i praćenja
Strategije i Programa prostornog uređenja Republike Hrvatske
i drugih prostorno-planskih dokumenata od interesa za Republiku
Hrvatsku.

***10.4. Odjel za istraživanja i info-sustave
o prostoru***

Odjel za istraživanja i info-sustave o prostoru koordinira,
usklađuje, surađuje i radi na projektima i studijama iz
oblasti informacijskog sustava o prostoru. Vodi i koordinira dokumentaciju
o prostoru, priprema i koordinira studije, istraživanja o
prostornim sustavima i priprema izdavačku djelatnost.

U Odjelu za istraživanja i info-sustave o prostoru ustrojava
se:

10.4.1. Odsjek za istraživanja

10.4.2. Odsjek za info-sustav o prostoru.

*10.4.1. Odsjek za istraživanja*

Odsjek za istraživanja obavlja stručne poslove pripreme
i koordinira zadatke za izradu studija u svrhu istraživanja
modela i motodologija za prostorne sustave ili pojedinačne
projekte. Priprema materijale i koordinira rad za izdavačku
djelatnost.

*10.4.2. Odsjek za info-sustav o prostoru*

Odsjek za info-sustav o prostoru obavlja stručne poslove
koji se odnose na uspostavu i vođenje GIS-a za potrebe prostornog
planiranja na državnoj razini, na strategiju razvoja GIS-a,
na uspostavu baze podataka, izradu prostornih modela, analiza
i modeliranja podataka, te na računalno oblikovanje kartografskih
i grafičkih uradaka.

Skrbi o svim sastavnicama za djelovanje informacijske tehnologije
i usklađenosti tehnologije info-sustava u Zavodu.

III. UPRAVLJANJE UPRAVNIM ORGANIZACIJAMA U SASTAVU MINISTARSTVA
I UNUTARNJIM USTROJSTVENIM JEDINICAMA

Članak 13.

Ministar predstavlja Ministarstvo i upravlja njegovim radom.

Zamjenik ministra zamjenjuje ministra u slučaju njegove
spriječenosti, te obavlja i sve druge poslove koje mu povjeri
ministar. Ukoliko zamjenik ministra nije imenovan, ministra će
zamjenjivati pomoćnik ministra kojeg odredi ministar.

Radom Tajništva Ministarstva upravlja tajnik Ministarstva.
Tajnik Ministarstva poduzima mjere za osiguranje učinkovitosti
u radu, te tehnički koordinira rad unutarnjih ustrojstvenih
jedinica ministarstva i upravnih organizacija u sustavu ministarstva,
brine o stručnom osposobljavanju i usavršavanju državnih
službenika i namještenika u tijeku službe i o urednom
i pravilnom korištenju imovine i sredstava za rad, nadzire
rad državnih službenika i namještenika te obavlja
i druge poslove koje mu povjeri ministar.

Tajnik Ministarstva za svoj rad odgovara ministru.

Radom upravnih organizacija ustrojenih u sastavu Ministarstva
upravlja pomoćnik ministra.

Članak 14.

Na čelu Kabineta ministra je tajnik kabineta. Na čelu
odjela Ministarstva su načelnici, na čelu odsjeka
donačelnici, na čelu pododsjeka voditelji.

Radom područne jedinice Ministarstva upravlja pročelnik
područne jedinice koji ima položaj načelnika.

IV. OKVIRNI BROJ SLUŽBENIKA I NAMJEŠTENIKA MINISTARSTVA

Članak 15.

Poslove iz djelokruga Ministarstva ovisno o vrsti, složenosti,
stručnoj spremi i drugim uvjetima obavljaju državni
službenici postavljeni u zvanja odnosno imenovani na položaje
i namještenici raspoređeni na radna mjesta u skladu sa
zakonom.

Okvirni broj državnih službenika i namještenika
potreban za obavljanje poslova iz djelokruga Ministarstva utvrđuje
se u dodatku (tablici), koja je sastavni dio ove Uredbe i ne objavljuje
se u »Narodnim novinama«.

V. PRIJELAZNE I ZAVRŠNE ODREDBE

Članak 16.

Pravilnik o unutarnjem redu Ministarstva ministar će donijeti,
u skladu s ovom Uredbom najkasnije u roku od 30 dana od dana njenog
stupanja na snagu.

Članak 17.

Danom stupanja na snagu ove Uredbe prestaje važiti Uredba
o unutarnjem ustrojstvu Ministarstva prostornog uređenja,
graditeljstva i stanovanja (»Narodne novine«, br. 65/99)
i Uredba o unutarnjem ustrojstvu Državne uprave za zaštitu
prirode i okoliša, klasa: 023-03/98-02/08, urbroj: 5030104-98-2,
od 26. ožujka 1998. godine.

Članak 18.

Ova Uredba stupa na snagu danom objave u »Narodnim novinama«.

Klasa: 023-03/00-01/14
Urbroj: 5030116-00-1
Zagreb, 2. ožujka 2000.

Predsjednik
**Ivica Račan,** v. r.

Uredba, NN 27/2000-542